پاکستان: په ژورنالسټانو د غدارۍ او بغاوت مقدمې درج شوي
د پاکستان د ټيلي ويژن چېنلو د څار ادارې (پېمرا) د پخواني مشر ابصار عالم پرضد د غدارۍ او په کراچۍ کې يو بل ژورنالسټ پرضد د بغاوت مقدمه درج شوې ده.
کراچۍ — ابصارعالم په خپله په ټويټر د مقدمې يا اېف ايي ار پاڼه خپره کړې چې پکې ويل شوي د هغه پرضد د پنجاب صوبې د جهلم ضلعې په دينه کې مقدمه درج شوې ده. ياده مقدمه د جهلم ضلعې د انصاف لائرر فورم مشر چودري نويد احمد په مدعيت کې درج شوې او هغه تور لګولی چې ابصار عالم په ټولنيزو رسنيو د پاکستان د پوځ او وزیراعظم پرضد ناوړه ژبه کارولې کومه چې د غدارۍ په زمره کې راځي. د ابصار عالم پرضد د غدارۍ ترڅنګ د نورو مادو لاندې مقدمه درج شوې ده. ابصار عالم په ټويټر ویلي، "د غدارۍ دغه ډول مقدمې اعزاز دی چې د يو فسطايي نظام پرضد مبارزه کولی شي، مونږ خو پروېز مشرف نه يو غلي کړي، جنرل باجوه په کوم ګمان دی". د پاکستان د بشري حقونو کمېشن په ابصار عالم د غدارۍ د مقدمې غندنه کړې او ويلي يې دي دا د حکومت بل اقدام دی چې مخالفه غږونو غلي او د بيان د ازادۍ مخه ونيسي. د پاکستان د حکومت لخوا په سمدستي ډول د ابصار عالم پرضد د مقدمې او په حکومت د رسنيو او ژورنالسټانو پرضد د بندېزونو تورونو ته کوم غبرګون نه دی ويل شوی. خو په وروستيو کې د پاکستان وزیراعظم عمران خان الجزيره سره په يوه مرکه کې دا خبره رد کړې وه چې په پاکستان کې په ژورنالسټانو بندېزونه سېوا کيږي. بل لور پرون د جمعې په ورځ په کراچۍ کې د انګرېزۍ ورځپاڼې (ټريبيون) ژورنالسټ بلال فاروقي د بغاوت په مقدمه کې نيول شوی او پولیس وايي وروسته بيا پرېښودل شوی دی. د بلال فاروقي پرضد د کراچۍ په ډيفنس تاڼه کې د مجيد کالونۍ سره تعلق لرونکي تن جاوېد خان په مدعيت کې مقدمه درج شوې چې بلال فاروقي په ټويټر او فېس بک د پاکستان د پوځ پرضد او مذهبي کرکې په اړه راپارؤنکي پوسټونه کړي دي. د کراچۍ د ډيفنس تاڼې پوليس مشر (اېس اېچ او) محمدعلي وي او ای ډیوه سره په خبرو کې پخلی وکړو چې بلال فاروقي پرون د جمعې په ورځ تاڼې ته راوستل شوی بند کړی شوی او وروسته بيا پرېښودی شوی دی. د ټريبيون ورځپاڼې ايډيټر نويد حسېن وايي په بلال فاروقي داسې مادې لګول شوي چې د مرکزي حکومت د اجازت بغېر پوليس په دې کې کوم ګام پورته کړي. وي او ای ډيوه سره په خبرو کې هغه وويل د بلال فاروقي د نيولو د عمل غندنه کوي چې هغه تش د ټولنيزو رسنيود پوسټونو په تورونو نيول کيږي او مقدمه پرې درج کيږي. نويد حسېن زياتوي ابصار عالم چې د پېمرا مشر پاتې شوې د هغه پرضد مقدمه درج کېدل هم داسې اقدام دی چې ښکاري صحافتي غږونه غلي کړی شي او زياتوي د ټولو نه زياته د اندېښنې خبره دا ده چې اوس د ټولنيزو رسنيو په پوسټ باندې داسې مقدمې درج کول کيږي. نوموړی وايي دا د اظهار رایې د ازادۍ د غلي کولو نوې طريقه ده چې په پاکستان کې په کار راوستلی شي. په وروستيو کې ملګرو ملتونو په پاکستان کې ژورنالسټانو، د بشري حقونو فعالانو او په ځانګړي ډول د ښځو او لږکيو په وړاندې په تشدد راپارولو اندېښنه څرګنده کړې ده چې دوی ان لاين او اف لاين ځورونو د عمل سره مخ کيږي. ملګرو ملتونو بيا په ځانګړي ډول د مذهب د سپکاوي د تورونو په لګولو اندېښنه څرګنده کړې چې دغه تور يو تن ډېر د تشدد د خطرې سره مخ کولی شي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.